કોંગ્રેસના ભંગાણ પછી ઇન્દિરાજીએ માત્ર લોકસભાની ચૂંટણી કરાવી અને સફળ થયા પછી હવે મને રાજ્યોમાં જનાદેશ આપો – કહીને 1972માં રાજ્યોની ચૂંટણીમાં સત્તા મેળવી. 1977માં લોકસભાની ચૂંટણીમાં જનતા પાર્ટીને સત્તા મળ્યા પછી ગૃહમંત્રી ચૌધરી ચરણ સિંહે ઉત્તર ભારતમાં કોંગ્રેસી સરકારો બરખાસ્ત કરી. આ રાજ્યોમાં કોંગ્રેસ સાફ થઈ ગઈ હતી અને જનતા પાર્ટીના સભ્યો ચૂંટાયા હતા તેથી કોંગ્રેસે જનતાનો વિશ્વાસ મત ગુમાવ્યો છે એવી દલીલ હતી. ત્યારે રાષ્ટ્રપતિ ભવનમાં કોંગ્રેસના બી. ડી. જત્તી હતા અને કેન્દ્ર સરકારની ભલામણ સ્વીકારવા તૈયાર નહોતા. વડા પ્રધાન મોરારજીભાઈ દેસાઈએ લોકસભાનું વિસર્જન અને ફરીથી ચૂંટણી કરાવવા તૈયાર થયા ત્યારે જત્તીસાહેબ ઝૂક્યા. તમામ રાજ્યોમાં જનતા સરકારો આવી.